DA Den Europæiske Unions Tidende C 158/5

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2006/C 158/03)

Med denne offentliggørelse åbnes der mulighed for at fremsætte indsigelser, jf. artikel 7 i Rådets forordning (EF) nr. 510/2006. Indsigelser skal være Kommissionen i hænde senest seks måneder efter denne offentliggørelse.

SAMMENFATNING

RÅDETS FORORDNING (EF) Nr. 510/2006

Ansøgning om registrering i henhold til artikel 5 og artikel 17, stk. 2

»CORDERO DE NAVARRA« eller »NAFARROAKO ARKUMEA«

EF-Nr.: ES/0212/17.10.2001

BOB ( ) BGB ( X )

Sammenfatningen er udarbejdet til oplysning. Interesserede parter kan indhente alle oplysninger i den fuldstændige udgave af varespecifikationen enten hos de nationale myndigheder nævnt i afsnit 1 eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Subdirección General de Sistemas de Calidad Diferenciada-Dirección General de Alimentación/Secretaría General de Agricultura y Alimentación del Ministerio de Agricultura, Pesca y Alimentación Adresse: Paseo de la Infanta Isabel, 1 E-28071 Madrid Tlf. (34) 913 47 53 94 Fax (34) 913 47 54 10 E-mail: sgcaproa@mapya.es

2. Ansøgende sammenslutning

Navn: Grupo de trabajo del Cordero de Navarra Adresse: Avenida Serapio Huici, 22 Edificio Peritos E-31610 Villava Navarra Tlf. (34) 948 01 30 40 Fax (34) 948 01 30 41 E-mail: — Sammensætning: Producent/forarbejdningsvirksomhed ( X ) Andet ( )

Arbejdsgruppen omfatter både producentenheder og forarbejdningsenheder: Instituto Técnico y de Gestión Ganadero, Sindicato Agrario Unión de Agricultores y Ganaderos de Navarra, Sindicato Agrario E.H.N.E., Asociación de Criadores de Raza Navarra, Asociación de Criadores de ovino de raza Lacha de Navarra, Matadero La Protectora, Sección de ovino de la Cooperativa del Vacuno de Navarra, Asociación Comercial Ovina de Navarra.

3. Produktets art

Kategori 1.1. Fersk lammekød

4. Varespecifikationen (sammenfatning af betingelserne i artikel 4, stk. 2)

4.1. Produktets navn: »Cordero de Navarra« eller »Nafarroako Arkumea«

4.2. Beskrivelse: Den geografiske betegnelse beskytter racerene lam af racerne Navarra og Lacha, der afsættes som fersk kød.

Der skelnes mellem to forskellige kategorier, Lechal-lam (dielam) og Ternasco-lam (lette lam).

Lechal-lam: Vædder- eller gimmerlam af racen Lacha eller Navarra, som har diet moderfåret indtil slagtningen, med en slagtevægt på 5-8 kg for Lacha-racens vedkommende og 6-8 kg for racen Navarra-racens vedkommende (med hoved og indvolde).

Ternasco-lam: Vædder- eller gimmerlam af racen Navarra, som har diet moderfåret indtil mindst 45 dage efter fødslen, med en slagtevægt på 9-12 kg (uden hoved og indvolde).

For Lechal-lam, accepteres kun kvalitet »1« i kategori »A« og »B« og for Ternasco-lam kun kategori »B« og »C« i EF's handelsklasseskema for lette slagtekroppe af lam (forordning (EØF) nr. 2137/92 og (EØF) 461/93).

Slagtekroppene skal desuden opfylde følgende betingelser:

LECHAL-LAM: Fedningsgrad: ringe eller normal (grad 2-3 efter forordning (EØF) nr. 2137/92 og forordning (EØF) nr. 461/93, hvori der er fastsat et EF-handelsklasseskema for slagtekroppe af lette lam). Kødets farve: perlemorsfarvet til lyserød. Kødets beskaffenhed: mørt, meget saftigt, blød konsistens og karakteristisk smag.

TERNASCO-LAM: Fedningsgrad: ringe eller normal (grad 2-3 efter forordning (EØF) nr. 2137/92 og forordning (EØF) nr. 461/93, hvori der er fastsat et EF-handelsklasseskema for slagtekroppe af lette lam). Kødets farve: lyserød. Kødets beskaffenhed: mørt med begyndende indsivning af fedt i musklerne, meget saftigt, blød konsistens og karakteristisk smag.

4.3. Geografisk område: Produktionsområdet for lam omfatter hele Navarra. Lacha-racen findes i den nordlige halvdel, mens Navarra-racen findes i hele Navarra bortset fra det nordvestlige område.

4.4. Bevis for oprindelse: Der føres tre registre til kontrol af produktets oprindelse: ét over husdyrbrug, der producerer lam, ét over forarbejdere af fersk lammekød og ét over de virksomheder, hvor forarbejdningen finder sted.

Alle lam identificeres før fravænningen (25-30 dage for Latxa-rasen og 40-45 dage for Navarra-racen) med et øremærke med fødselsbedriftens nummer, som dyrene beholder indtil slagtningen. Lammene fra de enkelte bedrifter skal, når de sendes til slagteriet, ledsages af et dyresundhedsdokument med bedriftens nummer, antal beskyttede lam samt race og alder.

Der udfyldes en fødselsattest med oplysninger om bedriften og dyrene. Alle disse oplysninger sendes til tilsynsrådet (Consejo Rugulador).

Såfremt lammet opdrættes på et andet brug end der, hvor det blev født, sker kontrollen ved, at husdyrbrugeren udfylder en købserklæring og sender den til tilsynsrådet.

På slagteriet kontrolleres det, at lammene kommer fra de registrerede brug. For at kødet kan spores, forsynes slagtekroppe, der opfylder betingelserne i ansøgningens punkt 4.2, med nummererede etiketter udstedt af tilsynsrådet, og i opskæringslokalerne forsynes hvert enkelt stykke kød med en nummereret etiket.

BGB-kontrolløren foretager levende syn af dyrene og kontrollerer også ledsagedokumenterne for at verificere dyrenes race og øremærker og for at fastslå, om oprindelsesbedriften er indført i BGB-registret. Dyr, der ikke kan identificeres, eller som tilhører racer, der ikke er beskyttet, udskilles fra partiet, fordi de ikke opfylder BGB-betingelserne. Partierne af beskyttede lam slagtes hver for sig af hensyn til sporbarheden.

Sporbarhed

Det beskyttede parti forsynes med slagteriets etiketter med angivelse af dyrenes vægt. BGB-kontrollørerne klassificerer lammene efter BGB-kriterierne (vægt, farve og fedt), noterer oplysningerne og mærker de dyr, der opfylder kriterierne.

Sporbarheden under opskæringen garanteres for Lechal-lam ved hjælp af fire BGB-etiketter, der fastgøres til ekstremiteterne, én til hver fjerding forsynet med et BGB-kontrolnummer. For Ternasco-lam garanteres sporbarheden ved stempling med levnedsmiddelfarve fra hals til kryds, og hver slagtekrop forsynes med én etiket.

4.5. Fremstillingsmetode: Lam med BGB-betegnelse skal stamme fra får, der indgår i en ekstensiv eller halvekstensiv produktionscyklus, og hvis føde består af græs og andet naturligt vegetabilsk foder, alt efter hvad der er praksis i det pågældende geografiske område.

Størstedelen af bedrifterne, der opdrætter får af Latxa-racen, anvender græsningsskifte (trasterminancia) (86 %), hvor dyrene flyttes over kortere afstande fra områder i dalen til områder i de nærliggende bjerge. Dette system er baseret på, at dyrene græsser på de fælles græsgange i bjergene om foråret og efteråret og på engene i dalen i oktober og november, mens de resten af året holdes på bedrifterne, hvor de får tilskudsfoder i form af konserveret grøntfoder (lucerne, græs-,vikke- eller havreensillage) og naturligt foder (korn og bælgfrugter).

Nogle af de bedrifter, der opdrætter får af Navarra-racen, har anvendt »lodret« græsningsskifte (mellem bjergområder og sletteområder) eller »vandret« græsningsskifte, hvor dyrene flyttes over lange afstande, men nu til dags anvendes mest græsningsskifte, hvor dyrene ikke flyttes over så lange afstande og/eller holdes på bedriften. Der er tre former for dyrehold, der egner sig til forholdene i det pågældende område: 1) Systemet »valle puerto« (dal/bjerg) i Pyrenæerne, hvor dyrene græsser på de højtliggende græsningsarealer om sommeren, 2) »trasterminancia« (græsningsskifte) i kornområder, hvor dyrene ernærer sig på stubmarker og i lavskov og 3) »pastoreo« (græsning) i kunstvandingsområder med blandingsafgrøder. I de to førstnævnte systemer suppleres dyrenes ernæring i perioder, hvor der er foderknaphed (normalt om vinteren) med hø, strå og naturligt blandingsfoder (majs og byg). I kunstvandingsområder anvendes også lucernespirer, stubmarker og høstrester til supplering af fårenes ernæring.

Lechal-lam dier moderfårene indtil slagtningen (25-30 dage for Latxa-rasen og 40-45 dage for Navarra-racen), hvor slagtekroppen vejer 5-8 kg.

Ternasco-lam dier, indtil de er mindst 45 dage gamle. I fodersæsonen består ernæringen af kornhalm og kraftfoder fremstillet på basis af korn, bælgplanter, vitaminer og mineraler. Lam, der ikke er blevet vænnet fra efter 45 dage, får i fodersæsonen tillige mælk fra moderfåret. Ved slagtningen vejer slagtekroppene 9-12 kg.

Kraftfoderet må ikke indeholde nogen form for vegetabilske biprodukter, der ikke hidrører fra korn og bælgplanter, ligesom det heller ikke må indeholde urinstof.

Det er ikke tilladt at tilsætte stoffer, som kan påvirke dyrets normale vækst og udvikling.

Lammene transporteres til slagterier godkendt af den selvstyrende region Navarra, hvor slagtningen foregår og slagtekroppene udskæres.

4.6. Tilknytning til området: Der er ingen tvivl om, at lammekød har stor betydning for Navarras befolkning, da lam er den vigtigste ingrediens i det regionale køkken. I utallige citater har forskellige gastronomer og historikere gennem tiden lovprist Navarra-lammets fortræffeligheder:

Der er historiske henvisninger til, hvor stor pris Navarras befolkning i middelalderen, klostrenes beboere og de kongelige satte på at spise lam.

Traditionen lever i bedste velgående i dag med meget interessante citater leveret af gastronomer fra starten, midten og slutningen af det 20. århundrede om, hvor fortræffelig en spise lam fra Navarra er. Et eksempel er citatet af Cristino Álvarez, også kendt som »Caius Apicius«: »Navarras lam nyder retfærdig berømmelse, især lam fra Cuenca de Pamplona. Lam er måske den mest traditionelle og vigtigste ingrediens i Navarras kødkøkken. Dyrets kvalitet, som er helt nødvendig for en kulinarisk succes, er mere end garanteret«.

Hvad angår den tilknytning, som fåreracerne Navarra og Lacha har til det geografiske område, er det bevist, at disse fra tidernes morgen har levet side om side i Navarra, nogle gange delte de jord og græsgange, andre gange fordelte de sig på forskellige områder, som passede til deres races karakteristika.

Navarras fårebestand har eksisteret siden Romerriget og op gennem middelalderen og den nyere tid og består fortsat trods kriserne og de enorme forandringer, som landbruget har undergået i dette århundrede.

4.7. Kontrolinstans:

Navn: Instituto de Calidad Agroalimentaria de Navarra (ICAN) Adresse: Avenida Serapio Huici, 22 Edificio Peritos E-31610 Villava Navarra Tlf. (34) 948 01 30 45 Fax (34) 948 07 15 49 E-mail: —

4.8. Mærkning: Slagtekroppe af lam med BGB-betegnelse skal være forsynet med en nummereret etiket eller kontroletiket udstedt af tilsynsrådet med følgende ordlyd: »Indicación Geográfica Protegida Cordero de Navarra« eller »Nafarroako Arkumea«.

Der findes tre typer etiketter for beskyttede lam: 1) »raza Navarra, ternasco«, 2) »raza navarra lechal« og 3) »raza Latxa lechal«, og alle er forsynet med et kontrolnummer og BGB-logoet. Desuden anføres racen, og om det drejer sig om »lechal« eller »ternasco«, på henholdsvis blå, gul og rød baggrund. På blå baggrund for Ternasco-lam af Navarra-racen, gul baggrund for Lechal-lam af Navarra-racen og rød baggrund for Lechal-lam af Latxa-racen.

4.9. Krav i nationale bestemmelser:

— Lov 25/1970 af 2. december 1970 om vindyrkning, vin og alkohol (Ley 25/1970, de 2 de Diciembre, Estatuto de la viña, del vino y los alcoholes)

— Dekret 835/1972 af 23. marts 1972 til gennemførelse af lov 25/1970 (Decreto 835/1972, de 23 de Marzo, Reglamento de la Ley 25/1970)

— Bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler (Orden de 25 de enero de 1994, por la que se precisa la correspondencia entre la legislación española y el Reglamento (CEE) 2081/92, en materia de denominaciones de origen e indicaciones geográficas de productos agrícolas y alimentarios)

— Kongeligt dekret 1643/99 af 22. oktober 1999 om proceduren for behandling af ansøgninger om optagelse i EF-registret over beskyttede oprindelsesbetegnelser og beskyttede geografiske betegnelser (Real Decreto 1643/99, de 22 de octubre, por el que se regula el procedimiento para la tramitación de las solicitudes de inscripción en el Registro Comunitario de las Denominaciones de Origen Protegidas y de las Indicaciones Geográficas Protegidas).

(1) Europa-Kommissionen, Generaldirektorat for Landbrug og Landdistrikternes Udvikling, Kvalitetspolitik for landbrugsprodukter, B-1049 Bruxelles.